সাতক্ষীরা, ২৫ জুন (শীর্ষ নিউজ ডটকম): সাতক্ষীরায় এক ড্রাইভারের স্ত্রীকে মোবাইল ফোনে উত্ত্যক্ত করার অভিযোগে জামায়াতের এক রোকনকে আটক করা হয়েছে। শুক্রবার রাতে শহরের পোস্ট অফিস মোড়ের হালিমা হোটেল থেকে আটকের পর জনতা তাকে পুলিশে সোপর্দ করে। আটককৃত জামায়াত নেতার নাম জালাল উদ্দিন (৪৫)। সে সাতক্ষীরা সদর উপজেলার রেউই মির্জানগর দাখিল মাদ্রাসার সুপার। তার বাবার নাম মৃত আব্দুল লতিফ।  সাতক্ষীরা সদর থানার  ওসি শাহজাহান আলী খান শীর্ষ নিউজ ডটকমকে জানান, মাদ্রাসা সুপার জালাল উদ্দিন সাতক্ষীরার এক বিচারকের ড্রাইভারের স্ত্রীর মোবাইলে ফোন ও ম্যাসেজ দিয়ে বিভিন্ন ধরনের যৌন উত্তেজক কথাবার্তা বলে। বিষয়টি ওই মহিলা তার স্বামীকে জানায়। এরপর ফাঁদ পেতে শুক্রবার দেখা করার জন্য শহরের পোস্ট অফিস মোড়ের হালিমা হোটেলে আসতে বলা হয় জালাল উদ্দিনকে। শুক্রবার সন্ধ্যায় সে সেখানে আসলে স্থানীয় জনতা তাকে আটক করে সদর থানায় সোপর্দ করে। পুলিশের প্রাথমিক জিজ্ঞাসাবাদে সুপার জালাল উদ্দিন তার দোষ স্বীকার করেছে।  জামাল উদ্দিনের বাড়ি সদর  উপজেলার কাউনডাঙ্গা গ্রামে।  (শীর্ষ নিউজ ডটকম/ প্রতিনিধি/ এস/ ০৮.৩৭ ঘ.)